بالکان اؤلکه‌سی مونته نگرو-دا کئچیریلن پرزیدنت سئچکی‌لری‌نین غالیبی آوروپا حرکاتیندان یاکوو میلاتوویچ اولوب.
مونته نگرو-دا کئچیریلن پرزیدنت سئچکی‌لرینین ایکینجی توروندا سابیق اقتصادیات ناظیری، آوروپا حرکاتی‌نین رهبری یاکوو میلاتوویچ سئچیجی‌لرین 60 فایزی‌نین سسینی توپلایا‌راق غالیب اولوب.
مونته نگرونون حاضیرکی پرزیدنتی میلو جوکانوویچ‌ین سس نیسبتی ایسه 40 فایز تشکیل ائدیب. موشاهیده و تدقیقات مرکزی‌نین (CeMI) آچیقلادیغی نتیجه‌لره گؤره، سئچکیده سئچیجی فعال‌لیغی ایسه 70،5 فایز اولوب.
37 یاش‌لی یاکوو میلاتوویچ سئچکی کامپانیاسیندا اؤلکه‌ده حیات سویه‌سی‌نین یوکسلدیلمه‌سی‌نین و آوروپا بیرلیگی ایله موناسیبت‌لرین گوجلندیریلمه‌سی‌نین واجیب‌لیگینی وورغولاییب.
پرزیدنت جوکانوویچ مطبوعاتا وئردیگی آچیقلامادا، "پرزیدنت سئچکی‌لری سونا چاتدی، نتیجه بللی‌دیر. یاکوو میلاتوویچی آلدیغی سس‌لره گؤره تبریک ائدیرم. اومید ائدیرم کی، او، اوغورلو بیر پرزیدنت اولا‌جاق، چونکی اونون اوغورو مونته نگرونون دا اوغورلو اؤلکه اولاجاغی معناسینی داشیییر" دئییب.
جوکانوویچ اونا سس وئرن سئچیجی‌لره تشککور ائدیب و سئچکی‌نین راحت و دموکراتیک شرایطده کئچمه‌سیندن ممنونلوغونو ایفاده ائدیب.
